題延平閣
作者：蔡襄
朝代：宋

paragraphs: 雙溪會一流，新搆橫鮮赭。
浮居紫霄端，卧影澄川下。
峽深風力豪，石峭湍聲瀉。
古劍成蟄龍，商帆來陣馬。
晴光轉羣山，翠色著萬瓦。
汀洲生芳香，草樹自閒冶。
主郡王士安，高文勇枚賈。
顧我久疎悴，霜髭漸盈把。
臨津張廣筵，窮晝傳清斝。
舞鼉驚浪翻，歌扇嬌雲惹。
歡餘適晚霽，望外迷空野。
曾是倦遊人，意慮亦瀟灑。